Document ID: /fineweb-2-swissfilter-quality_10-filterrobots/filtered/02038.jsonl.gz/3500

La vipra berus da 60 cm lunghezza è la suletta spezia da serps en il Parc Naziunal.
Ella viva en il conturn da prads umids, a l’ur sulegliv da guauds ed en gondas fin ad in’autezza da 3000 m s.m. La vipra berus s’irritescha spert ed en quest stadi è ella privlusa per l’uman. Ses tissi dovra ella per mazzar sia preda - mieurs, utschellins, raunas e lischernas alpinas.
En las muntognas parturescha ina vipra berus mintga 2-3 onns 4-18 pitschens. Cuntrari a la gronda part dals ulteriurs reptils è la vipra berus ina spezia vivipara.
Las serps èn animals a sang fraid. Ellas passentan l’enviern en marvezza en la terra cun ina temperatura da paucs grads celsius. Suenter ch’ellas han bandunà lur taunas d’enviern sa copuleschan las vipras berus il matg.
Las vipras berus èn camufladas perfetgamain e tgunsch da survesair. Savens giaschan ellas enrulladas e senza sa mover en il pastg e sa laschan stgaudar dal sulegl.